Општинско веће општине Нова Варош у извршењу пресуде Управног суда I-9 У 30647/21 од 14.03.2025.године, на основу члана 136, 137 140, 141 и члана 171.став 3., Закона о општем управном поступку ("Сл.гласник РС", бр.18/2016, 95/18 и 2/2023 –одлука УС), члана 46.став 1.тачка 5. Закона о локалној самоуправи („Сл.гл.РС“, бр.129/2007, 83/2014 – др.закон, 101/2016 - др.закон, 47/2018 и 111/2021 - др.закон) и члана 68. Статута општине („Сл.лист општине Нова Варош“, бр.4/2019, 4/2020 и 17/2024), на седници одржаној 16.06.2025.године, на којој је присуствовало 6 од укупно 7 чланова, једногласно је донело

**Р Е Ш Е Њ Е**

**ПОНИШТАВА СЕ** решење Општинске управе Нова Варош Одељења за имовинско правне, стамбено комуналне, урбанистичке послове и послове инспекције бр. 463-1/2018-04 од 10.01.2018.године и предмет враћа првостепеном органу на поновно одлучивање.

***О б р а з л о ж е њ е***

Управни суд Републике Србије својом Пресудом I-9 У 30647/21 од 14.03.2025.године, поништио је Решење Општинског већа Општине Нова Варош бр.06-159/30/2021-03 од 28.10.2021.године и предмет вратио на поновно одлучивање.

Општинско веће општине Нова Варош, у извршењу пресуде Управног суда 7 У 4630/18 од 22.04.2021.године, на седници одржаној 28.10.2021. године, у складу са чланом 171. став 5. Закона о општем управном поступку, донело је Решење број 06-159/30/2021-03, којим је поништио првостепено решење Одељења за имовинско правне, стамбено комуналне, урбанистичке послове и послове инспекције број 463-1/2018-04 од 10.01.2018. године и сам одлучио о управној ствари.

Против решења Општинског већа, јавно предузеће „ЕЛЕКТРОПРИВРЕДА СРБИЈЕ“ Београд, Балканска 13, огранак „ДРИНСКО ЛИМСКЕ ХИДРОЕЛЕКТРАНЕ“ Бајина Башта, Трг Душана Јерковића 1, покренуло је управни спор тужбом Управном суду Републике Србије, који је исту уважио и пресудом I-9 У 30647/21 од 14.03.2025.године, поништио Решење број 06-159/30/2021-03 од 28.10.2021. године и вратио Општинском већу на поновно одлучивање.

Ценећи наводе из пресуде Управног суда, у којој се између осталог наводи да оспорено Решење није донето у складу са чл. 141. став 4. Закона о општем управном поступку, односно да исто у образложењу, не садржи јасне и довољне разлоге за утврђивање обавезе плаћања комуналне таксе за заузеће јавне површине, као и то да је непотпуно и нетачно утврђено чињенично стање, Општинско веће мишљења је, да ће у складу са чланом 171. став 3. Закона о општем управном поступку, недостатке првостепеног поступка брже и економичније отклонити првостепени орган, те је стога одлучено као у диспозитиву.

Првостепени орган дужан је да у свему поступи по наводима из Пресуде Управног суда, преиспита Одлуку о локалним комуналним таксама на територији општине Нова Варош ("Сл.лист општине Нова Варош", бр.24/2017), као и Одлуку о општем уређењу, чистоћи и комуналној хигијени на територији општине Нова Варош ("Општински службени гласник", бр.11/2003), на којима је засновано доношење оспореног Решења, и да, без одлагања, а најкасније у року од 30 дана од пријема овог решења, донесе ново решење.

**УПУТСТВО О ПРАВНОМ СРЕДСТВУ**: Против овог решења може се покренути управни спор тужбом Управном суду Републике Србије у року од 30 дана од дана пријема решења.

**ОПШТИНСКО ВЕЋЕ ОПШТИНЕ НОВА ВАРОШ**

**Број:002605703 2025 06356 003 000 060 107/5 од 16.06.2025.године**

**ПРЕДСЕДНИК**

**Општинског већа**

**Бранко Бјелић**